KIRJALLINEN KYSYMYS E-0193/99

esittäjä(t): Robert Evans (PSE) komissiolle

(11. helmikuuta 1999)

Aihe: Harmaavalaiden suojelualue Meksikossa

Euroopan unioni käy parhaillaan neuvotteluja Meksikon hallituksen kanssa laaja-alaisesta ja kauaskantoisesta taloudellista kumppanuutta ja poliittista yhteistyötä koskevasta sopimuksesta. Ehdotuksessa neuvoston päätökseksi KOM(97) 527 lopullinen(1) todetaan, että vuonna 1992 annetun Rion ympäristö- ja kehitysjulistuksen toimintasuunnitelmassa nro 21 vahvistettujen kestävän kehityksen periaatteiden täytäntöönpano on tärkeää molemmille osapuolille. Lisäksi neuvoteltavana olevan ehdotuksen 34 artiklassa osapuolet sitoutuvat ympäristön tasapainon ja ekologisen tasapainon säilyttämiseen oman toimivaltansa puitteissa. Koska EU:n ja Meksikon väliseen vapaakauppasopimukseen ei vielä liity ympäristöä koskevaa sopimusta, jollainen kuuluu Pohjois-Amerikan vapaakauppasopimukseen (NAFTA), on vaarana, että Meksikon ympäristölakeja ja -asetuksia ei panna täysimääräisesti täytäntöön eikä toteuteta, mikä johtaa epäoikeudenmukaiseen kauppaetuun EU:n ja Meksikon välillä.

Onko komissio tietoinen Meksikon hallituksen ja japanilaisen Mitsubishi-yhtymän hankkeesta rakentaa teollinen suolantuotantolaitos Kalifornian niemimaalla sijaitsevan puhtaan laguunin, Laguna San Ignacion, välittömään läheisyyteen. Alue on harmaavalaiden lisääntymispaikka, ja Meksiko julisti sen valaiden rauhoitusalueeksi vuonna 1976. Sitä suojellaan vuonna 1988 annetulla presidentin asetuksella osana Vizcainon biosfäärialuetta. Lisäksi laguuni on kansainvälisesti suojeltu, koska 159-jäseninen maailmanperintökonventio nimesi sen YK:n maailmanperintökohteeksi vuonna 1993. Kyseinen hanke on ristiriidassa sopimusluonnoksen hengen ja kirjaimen kanssa, erityisesti sen 29 ja 34 artiklan kanssa.

Sopimusluonnoksen 13 artiklassa viitataan säännölliseen vuoropuheluun ja tietojen vaihtoon. Onko komissio valmistautunut keskustelemaan ESSA-yhtymän rakentamasta Laguna San Ignacion suolantuotantolaitoksesta ja haitoista, joita se aiheuttaa harmaavalaille sekä muulle eläimistölle ja kasvistolle, muun muassa uhanalaisille hanka-antiloopeille, sekä siitä, että ei ole hyväksyttävää perustaa suurta teollisuuslaitosta maailmanperintökohteen läheisyyteen? Aikooko komissio pyytää Meksikon hallitusta kieltämään tämän suolantuotantolaitoksen?

Jos Meksikon hallitus antaa ESSAn jatkaa toimintaansa, aikooko komissio harkita sopimusluonnoksen 5 artiklan k kohdan mukaisesti keskeyttävänsä suolan tuonnin Meksikosta EU:hun, jotta voitaisiin estää tuotantolaitoksen rakentaminen?

Jos Meksikon hallitus antaa ESSAn jatkaa toimintaansa, aikooko komissio harkita tämän asian käsittelemistä niiden jäsenvaltioiden kanssa, jotka kuuluvat maailmanperintökonventioon ja pyytää niitä esittämään maailmanperintökomitealle, että Unescon MAB-ohjelmaan (Man and the Biosphere Programme) kuuluva El Vizcainon biosfäärialue, missä San Ignacion laguuni sijaitsee, lisätään uhanalaisten maailmanperintökohteiden luetteloon?

Komission jäsenen Manuel Maríninkomission puolesta antama vastaus

(8. huhtikuuta 1999)

Komissio kiittää arvoisaa parlamentin jäsentä tämän kysymyksestä ja osoittamasta kiinnostuksesta San Ignation laguunin kohtaloa kohtaan. Komissio on tietoinen ehdotetusta hankkeesta, joka koskee alueelle rakennettavaa aurinkoenergialla haihduttamiseen perustuvaa suolantuotantolaitosta.

Arvoisa parlamentin jäsen mainitsee tärkeitä ympäristöä koskevia määräyksiä, jotka sisältyvät yhteisön, niiden jäsenvaltioiden ja Meksikon joulukuussa 1997 allekirjoittamaan sopimukseen taloudellisesta kumppanuudesta sekä poliittisesta yhteensovittamisesta ja yhteistyöstä. Vaikka osa jäsenvaltioista on jo ratifioinut sopimuksen, muiden jäsenvaltioiden, Euroopan parlamentin (joka on aloittanut menettelyn) ja Meksikon on saatettava loppuun vaadittavat menettelyt, jotta sopimus oikeudellisine määräyksineen tulisi voimaan. Tämän tilanteen estämättä komissio antaa parlamentin esille tuomat huolenaiheet Meksikolle tiedoksi asianmukaisessa yhteydessä, jotta maa tulee tietoiseksi tämän kysymyksen nostattamasta vahvasta yleisestä mielipiteestä.

Arvoisan parlamentin jäsenen esille tuoman kysymyksen johdosta, että tulevaan vapaakauppasopimukseen otettaisiin poikkeus meksikolaisen suolan tuonnin osalta, on huomattava, että koska yhteisö myöntää jo nyt tullittoman pääsyn Meksikosta peräisin olevalle tällaiselle suolalle (CN-koodi 25010000) Maailman kauppajärjestössä (WTO) tekemänsä monenvälisen sitoumuksen perusteella, joka koskee tullitonta markkinoillepääsyä suosituimmuuskohtelun (MFN) perusteella, poikkeus kahdenvälisissä suhteissa ei soveltuisi, sillä ei ole enää mitään tariffia, jonka voisi vielä poistaa.

Yhteisö on lisäksi tähän mennessä johdonmukaisesti torjunut turvautumisen yksipuolisiin kaupan toimiin ympäristönsuojelu- ja säilyttämistavoitteisiin pyrkimiseksi kahdesta syystä. Ensiksi, tällaiset toimet ovat osoittautuneet erittäin tehottomiksi tällaisten kysymysten käsittelemisessä. Toiseksi, kun otetaan huomioon, että WTO-säännöissä jäsenten ei sallita rajoittaa tuontia tuotteiden jalostus- ja tuotantomenetelmien (PPM) perusteella, yhteisö voisi rikkoa omia velvoitteitaan WTO:n jäsenenä, jos se toteuttaisi tällaisia toimia kyseisin perustein.

Arvoisan parlamentin jäsenen ehdotusta asian esilletuomisesta maailmanperintökonvention puitteissa voidaan harkita siinä yhteydessä, kun yhteisö harkitsee laajemman kannan ottamista monenvälisesti hyväksytyn toiminnan puolesta.

(1) EYVL C 350, 19.11.1997, s. 6.